Email-et e Hillary Clinton
Znj. Clinton thotë se pati vendosur të përdorur adresën personale të postës elektronike pasi ishte më e kollajshme
Ish-Sekretarja e Shtetit Hillary Clinton thotë se përdori adresën e saj private të email-it për qëllime pune pasi ishte më praktike, dhe se ajo nuk mendoi se ishte diçka e paligjshme. Sekretarë të tjerë shteti para saj kanë dërguar gjithashtu korrespondencë nga llogaritë e tyre private, por që atëherë kanë ndryshuar rekomandimet e Departamentit të Shtetit. Zonja Clinton u mundua të shmangë diskutimin, sapo u bë e njohur se ajo pati përdorur email-in e saj privat për punë zyrtare kur kishte qenë sekretare shteti. Ajo e trajtoi çështjen para gazetarëve pas një aktiviteti në Kombet e Bashkuara në New York. Zonja Clinton tha se shumica e email-eve të saj u dërguan në adresat e punonjësve të qeverisë, që do të thotë se kanë hyrë automatikisht në bankën e të dhënave të qeverisë. Ajo tha gjithashtu se i është përgjigjur menjëherë kërkesës së Departamentit të Shtetit drejtuar ish-sekretarëve të shtetit për të dorëzuar kopje të email-eve të lidhura me punën nga adresat e tyre personale. Një zëdhënëse e Departamentit të Shtetit konfirmoi se qeveria do të shqyrtojë 55 mijë faqe të printuara të email-eve zyrtare të znj. Clinton për t’u siguruar se janë respektuar standartet. Shqyrtimi do të zgjasë disa muaj, dhe në vijim email-et do të jenë të disponueshme për publikun. Mbështetësit e zonjës Clinton vënë në dukje se edhe ish-sekretari i shtetit Colin Powell pati dërguar mesazhe email nga llogaria e tij private. Ai u shpreh se pati nxitur në atë kohë instalimin e 44 mijë kompjuterave në zyrat e qeverisë amerikane dhe ikurajoi punonjësit të përdornin teknologjinë moderne. Zonja Clinton insiston se nuk pati dërguar asnjë informacion me email që mund të rrezikonte sigurinë e Shteteve të Bashkuara. Mendohet se zonja Clinton do të kandidojë për t’u emëruar nga demokratët si kandidate presidenciale për vitin 2016. Megjithatë ajo nuk e ka shpallur ende vendimin e saj.